Poveste din inima Olteniei: Cum arată viața în Deveselu de când au venit americanii în comună. Primar: „Altfel ni se deschid ușile”
Două sate oltenești, adunate într-o comună cu mulți seniori și destul tineret plecat la muncă în pribegie, au ajuns cunoscute în lumea largă și pomenite frecvent în politica internațională. Deveselu îi zice locului. E lângă Caracal și a avut cândva avioane rusești în preajmă și-o grămadă de lipsuri comunitare. De câțiva ani are americani, asfalt, apă, canal, grădiniță și școală frumoasă. Este scut aerian pentru parte bună din Europa, așteaptă racordarea la gaze și hulește politicienii zvonari care cer musai închisă povestea lor americană.